Els bombers consideren estabilitzat l’incendi forestal del Perelló (Baix Ebre), que ha cremat unes 200 hectàrees de vegetació. Una seixantena de dotacions terrestres i uns dos-cents efectius hi han treballat durant tota la nit. Ahir al vespre el 70% del perímetre ja s’havia estabilitzat, i la feina d’extinció s’ha centrat especialment en el flanc esquerre, el més actiu i amb més potencial. El foc el va originar una cremada de restes agrícoles de poda d’olivera sense mesures de prevenció. Preventivament, es van desallotjar trenta-vuit persones de vint-i-dues masies aïllades, de les quals quatre han passat la nit en un hostal. És el primer gran incendi de la temporada.

Al marge de les dotacions terrestres, ahir van treballar-hi deu vehicles aeris, a més dels nou hidroavions i l’avió de coordinació que va activar el Ministeri d’Agricultura, Pesca i Alimentació. D’una altra banda, una màquina buldòzer va treballar bàsicament al flanc esquerre per obrir pista i possibilitar l’entrada d’efectius.

Ahir, els canvis de vent i la sequera del combustible van condicionar l’extinció. Les previsions meteorològiques per a avui indiquen que no hi plourà pas gaire. I encara, si hi hagués tempesta podria afegir dificultat a l’extinció per l’activitat del vent, segons que ha dit el cap operatiu, Jordi Solà.

D’acord amb l’últim perímetre provisional del cos d’Agents Rurals, l’incendi afecta unes dues-centes hectàrees de pi blanc. Es considera que la causa més probable del foc és una cremada agrícola de restes de branca d’olivera fetes ahir al matí, que incomplia les mesures de prevenció obligatòries. El presumpte autor sembla que ha estat identificat per agents rurals i ha estat denunciat.

El cos d’agents rurals fa una crida a la màxima precaució i recorda que fins el 14 de juny es poden fer cremades agrícoles, però sempre amb una autorització prèvia del Departament d’Agricultura, Ramaderia, Pesca i Alimentació i complint unes mesures de prevenció. En aquest cas, era una cremada autoritzada però no s’havien respectat aquestes mesures. Segons que sembla, el pagès se’n va anar sense apagar les brases i el vent les va escampar cap a la vegetació.

Per aquest motiu, s’ha decidit de suspendre les autoritzacions de cremades a la regió de Tarragona i Terres de l’Ebre, perquè els mitjans d’extinció s’han de concentrar en l’incendi forestal del Perelló.